Document ID: /roh_data/filtered/fineweb-2-filterrobots_roh.jsonl.gz/23362

Là nua ch’il terren sa glischna, sa furman tals dissegns remartgabels.
La primavaira durant la marschauna sa sdreglia la part sura dal terren e sa maschaida cun aua da naiv. Quella na po betg ir a fund, perquai che la terra suten è anc schelada. Durant insaquants dis sa ruschna il terren a la surfatscha intgins centimeters aval. Cura che l’entir terren è sdreglià, po l’aua da naiv defluir meglier ed ils moviments chalan.
Cuntrari als currents da terra n’èn ils tschispets da ghirlandas betg in fenomen da la schelira permanenta. Els sa furman, perquai che la terra schela e sa sdreglia cuntinuadamain. Las tschintas da plantas da las ghirlandas stabiliseschan la spunda ed impedeschan l’erosiun.
Intginas plantas spezialistas s’adatteschan als moviments da la terra. Ils pastgs e las flurs che creschan sin il frunt da la ghirlanda vegnan onn per onn smatgadas suten e cuvertas. L’erica, il charetsch plimatsch, la seslaria blaua e la feglia-chamutsch pon surviver, perquai ch’ellas èn ablas da s’adattar cuntinuadamain a la situaziun.
La grondezza da las ghirlandas dependa da la pendenza, da la cumposiziun dal terren e dal cuntegn d’aua. Sin spundas fitg stippas èn las ghirlandas grondas e pon magari era rumper en il punct il pli bass.